Færre nordjyske patienter skal fremover rejse langt for at blive behandlet, fordi Aalborg Universitethospital skal klare flere opgaver selv. Det oplyser DR Nordjylland. Sidste år brugte Region Nordjylland godt 668 millioner kroner til behandlinger på blandt andet sygehuse i andre regioner, hvilket er en stigning på 52 millioner kroner i forhold til 2011. Men fremover skal det være slut med at lade de udgifter stige. - Det er en udvikling, vi har fokus på at stoppe. Med dannelsen af Aalborg Universitetshospital har vi en ambition om at holde flest mulige patienter i Nordjylland, og tilbyde dem en lige så god behandling som andre steder i landet, siger Jens Winther Jensen. Han understreger, at det ikke handler om at spare penge, at flere patienter skal behandles i Nordjylland. Det kan dog ikke undgås, at Region Nordjylland også i fremtiden vil få underskud i forhold til de øvrige regioner, fordi de stadig skal til at købe specialiserede behandlinger andre steder. /Ritzau/

Opsummering:
Patienter skal fremover oftere behandles i Region Nordjylland i stedet for at blive sendt på langfart.